Aošima (Ehimė)

Aošima (), dar žinoma kaip Kačių sala () – sala Ehimės prefektūroje, Japonijoje, žinoma dėl didelio kačių skaičiaus ir mažo žmonių skaičiaus. Salos plotas – 0,49 km². Anksčiau priklausė Nagahamos miesteliui, tačiau nuo 2005 m. ji yra Odzu miesto dalis.

Pranešama, kad kačių skaičius viršijo žmonių skaičių santykiu nuo 6:1 iki 10:1, tačiau, mirus vyresnio amžiaus salos gyventojams, šis santykis smarkiai išaugo – beveik iki 36:1. Katės buvo atgabentos į salą žvejybos laivuose kovoti su graužikais, tačiau liko saloje ir ėmė sparčiai daugintis.

Žmonių populiacija saloje sumažėjo, kai išseko sardinių žvejybos ištekliai ir darbo vietos persikėlė į miestus. 2024 m. gruodį Aošimoje dar gyveno tik keturi žmonės, o kačių skaičius buvo sumažėjęs iki 80.

 Istorija 
Iš pradžių Aošima buvo negyvenama sala. 1639 m. čia persikėlus šešiolikai šeimų su palikuonimis iš Sakošio kaimo, buvo įkurtas kaimas, kuris vėliau išsivystė į sardinių žvejybos gyvenvietę, turėjusią ir antrinę žemės ūkio šaką.

Žvejai atsigabendavo kates, kad suvaldytų graužikų problemą, o išvykdami jas palikdavo saloje. Tuomet ir pradėjo augti kačių populiacija. Vėliau ji dar labiau išplito vietos gyventojų dėka. Visgi bėgant metams sardinių prekyba sumenko, ir dauguma žmonių paliko salą, ieškodami geresnio gyvenimo žemyninėje Japonijoje.

1979 m. kovo mėn. buvo uždaryta Aošimos pradinė mokykla ir nuo tada ji naudojama kaip bendruomenės centras, o šiuo metu ji veikia kaip laikina apgyvendinimo vieta salos lankytojams.

Aošimoje daugėja lankyti uždraustų teritorijų – kelias, vedantis į molą, buvo uždarytas. Į vietas, kuriose gyvena salos gyventojai, patekti draudžiama. Dėl oro sąlygų (ciklonų, smarkių liūčių, stiprių vėjų) apleisti namai sugriuvo ir užtvėrė kai kuriuos kelius. Yra tikimybė, kad per penkerius metus sala taps negyvenama.

 Gyventojai 
1945 m. sala buvo žvejų kaimelis, kuriame gyveno apie 900 žmonių. 1960 m. namų ūkių skaičius pasiekė aukščiausią lygį – 165.

2013 m. saloje gyveno apie 50 gyventojų. 2018 m. „Ehime Shimbun“ pranešė, kad gyventojų skaičius sumažėjo iki 13, o jų vidutinis amžius buvo „virš 75 metų“. 2019 m. laikraštis „The Asahi Shimbun Globe“ teigė, kad saloje liko tik šeši gyventojai. Sala pritraukia turistus, kurie aplanko kates ir jas šeria.

2015–2018 m. saloje gyveno apie 120–130 kačių.

2018 m. vasario mėn. laikraštis „Ehime Shimbun“ pranešė, kad siekiant sumažinti kačių populiaciją, atsižvelgiant į mažėjančią žmonių populiaciją, visos saloje gyvenančios katės bus sterilizuotos arba kastruotos. Iki spalio mėn. buvo sterilizuotos ir kastruotos 210 katės, o dar apie 10 kačių, kurias slėpė senas salos gyventojas, prieštaravęs šiai programai, nebuvo sugautos.

2023 m. gegužės 10 d. laikraštis „The New York Times“ pranešė, kad salos gyventojų skaičius sumažėjo iki penkių.

2024 m. gruodžio mėn. saloje gyveno tik 4 pagyvenę žmonės ir 80 kačių, iš kurių visos buvo vyresnės nei septynių metų, o trečdalis sirgo įvairiomis ligomis, įskaitant aklumą ir kvėpavimo sutrikimus, kilusius dėl dešimtmečius trukusios įvaisos.

 Transportas 
Į Aošimą galima nuvykti keltu, kuris išplaukia Nagahamos uosto. Kelionė trunka apie 30 minučių.

 Galerija 

 Išnašos 

Kategorija:Japonijos salos
Kategorija:Ehimės prefektūra